

**REPUBLIKA HRVATSKA**

SREDIŠNJI DRŽAVNI URED ZA ŠPORT

 JAVNI POZIV

za sufinanciranje organizacije velikih športskih manifestacija u 2018. godini

**UPUTE ZA PRIJAVITELJE**

Datum raspisivanja Javnog poziva: 21. prosinca 2017. godine

Krajnji rok dostave prijava: 30. rujna 2018. godine

SADRŽAJ

|  |  |
| --- | --- |
| 1. Opis problema čijem se rješavanju želi pridonijeti ovim Javnim pozivom  | 2 |
| 2. Cilj Javnog poziva  | 2 |
| 3. Ukupna vrijednost Javnog poziva | 2 |
| 4. Uvjeti javnog poziva | 3 |
| 5. Prihvatljivi troškovi koji će se sufinancirati Javnim pozivom  | 4 |
| 6. Neprihvatljivi troškovi športske manifestacije | 5 |
| 7. Pravila vidljivosti pri provedbi športske manifestacije | 5 |
| 8. Obavezna i neobavezna dokumentacija za prijavu športske manifestacije | 5 |
| 9. Obrazac za prijavu športske manifestacije | 7 |
| 10. Datum objave Javnog poziva i rok za podnošenje prijave | 7 |
| 11. Adresa i načini dostave prijave športske manifestacije | 7 |
| 12. Rokovi i način za postavljanje pitanja | 8 |
| 13. Postupak administrativne provjere i rokovi za podnošenje prigovora | 8 |
| 14. Postupak stručne ocjene kvalitete športske manifestacije | 9 |
| 15. Rokovi i način podnošenja prigovora na odluku o sufinanciranju športske manifestacije | 9 |
| 16. Dostava dodatne dokumentacije, postupak ugovaranja i povrat isplaćenih sredstava | 10 |
| 17. Postupak izvještavanja i praćenja provedbe športske manifestacije | 10 |

**1. Opis problema čijem se rješavanju želi pridonijeti ovim Javnim pozivom**

Organizacija velikih športskih manifestacija u Republici Hrvatskoj doprinosi kako međunarodnoj afirmaciji i popularizaciji hrvatskog športa u svijetu tako i u našoj zemlji.

Velike športske manifestacije privlače veliku pažnju i interes široke športske i društvene javnosti te potiču i unapređuju razvoj materijalnih, kadrovskih te ostalih uvjeta za unapređenje športa u Republici Hrvatskoj. S obzirom na turističku orijentaciju Republike Hrvatske kroz ovu aktivnost želi se povezati organizacija velikih športskih manifestacija i turizma budući da se u ekonomskom smislu, velike športske manifestacije snažno odražavaju na turizam i privrednu infrastrukturu zemlje domaćina, a kroz medijsku eksponiranost omogućavaju i izgrađivanje imidža zemlje domaćina.

Središnji državni ured za šport (u daljnjem tekstu: Središnji državni ured) prepoznaje opću društvenu i gospodarsku korisnost turizma i športa. Fuzionirani, pružaju velike mogućnosti rasta i razvoja, otvaranja novih radnih mjesta i produžetka turističke sezone, što posredno rezultira i ostvarenjem financijske dobiti. Šport involviran u turizam uz pomoć pro aktivnog marketinga privlači novi potrošački segment, otvara nova geografska tržišta, sadržajno unapređuje postojeće i uspostavlja nove sustave doživljaja, te pomaže očuvanju prostora i kulturne baštine.

Sukladno navedenom, Središnji državni ured je na svojim mrežnim stranicama http://www.sdus.hr objavio Javni poziv za sufinanciranje organizacije velikih športskih manifestacija u 2018. godini (u daljnjem tekstu: Javni poziv).

**2. Cilj Javnog poziva**

Javni poziv provodi se u skladu sa Zakonom o sportu (Narodne novine, broj 71/06, 124/10, 124/11, 86/12, 94/13, 85/15 i 19/16), Državnim proračunom Republike Hrvatske za 2018. godinu i projekcije za 2019. i 2020. godinu (Narodne novine 124/17), Zakonom o udrugama (Narodne novine broj: 74/14 i 70/17) te Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine, broj: 26/15).

Cilj Javnog poziva je poticanje i potpora organizacije velikih športskih manifestacija koje se odvijaju na teritoriju Republike Hrvatske kao načina promidžbe športskih vrijednosti i popularizacije športa među građanima, unapređenja sustava športa te međunarodne športske promocije Republike Hrvatske.

**3. Ukupna vrijednost Javnog poziva**

Sredstva za provedbu Javnog poziva osigurana su u Državnom proračunu Republike Hrvatske za 2018. godinu i projekcije za 2019. i 2020. (Narodne novine, broj: 124/17) u ukupnom iznosu od 8.000.000,00 kuna.

Najmanji iznos sufinanciranja po športskoj manifestaciji koji prijavitelj može ugovoriti je 100.000,00 kuna, a najveći 1.500.000,00 kuna s time da zatraženi iznos, koji mora biti unutar navedenih iznosa, ne smije iznositi više od 80% cjelokupne vrijednosti organizacije športske manifestacije. Ukoliko prijavitelj zatraži niži ili viši iznos od propisanog iznosa koji se odobrava ovim Javnim pozivom, prijava će se odbiti zbog nepoštivanja propisanih uvjeta Javnog poziva.

Ostatak sredstava potrebnih za organizaciju športske manifestacije prijavitelji su dužni osigurati iz ostalih izvora.

Financijskim potporama Središnji državni ured sufinancirat će provedbu do 20 športskih manifestacija.

Odobreni iznos isplatit će se jednokratno, sukladno raspoloživosti sredstava iz državnog proračuna, što će biti definirano Ugovorom o dodjeli financijskih sredstava.

**4. Uvjeti javnog poziva**

Prijavitelj na Javni poziv mora biti pravna osoba – udruga, koja je osnovana sukladno Zakonu o udrugama (Narodne novine, broj 74/14 i 70/17) te ispunjava sljedeće uvjete:

* upisana je u Registar udruga Republike Hrvatske i djeluje na području Republike Hrvatske najmanje godinu dana zaključno s danom objave Javnog poziva;
* upisana je u Registar neprofitnih organizacija pri Ministarstvu financija i vodi transparentno financijsko poslovanje u skladu s propisima o neprofitnom računovodstvu;
* upisana je u Registar sportskih djelatnosti i registrirana za obavljanje sportske djelatnosti organiziranja i vođenja sportskog natjecanja sukladno odredbama Zakona o sportu;
* uskladila je svoj Statut sa odredbama Zakona o udrugama ili je podnijela zahtjev za usklađivanjem statuta nadležnom uredu (što dokazuje potvrdom nadležnog ureda);
* svojim statutom je opredijeljena za obavljanje djelatnosti i aktivnosti koje su predmet financiranja;
* pravodobno i u cijelosti ispunila ugovorene obveze preuzete na temelju prijašnjih ugovora o dodjeli bespovratnih sredstava prema Središnjem državnom uredu i svim drugim davateljima financijskih sredstava iz javnih izvora;
* ima materijalne i ljudske resurse za organizaciju prijavljene športske manifestacije;
* osoba ovlaštena za zastupanje udruge (i potpisivanje ugovora o dodjeli financijskih sredstava) je u mandatu, što se potvrđuje uvidom u Registar udruga;
* protiv osobe ovlaštene za zastupanje udruge i osobe odgovorne za organizaciju športske manifestacije ne vodi se kazneni postupak i nisu pravomoćno osuđeni za prekršaj određen člankom 48. stavkom 2. alinejom c), odnosno pravomoćno osuđeni za počinjenje kaznenog djela određenog člankom 48. stavkom 2. alinejom d) Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge;
* uredno ispunjava obveze plaćanja doprinosa za mirovinsko i zdravstveno osiguranje i plaćanje poreza te druga davanja prema državnom proračunu i proračunima jedinica lokalne samouprave, što dokazuje potvrdom izdanom od strane Ministarstva financija – Porezne uprave (koja se dostavlja prije potpisivanja ugovora);
* za prijavljenu športsku manifestaciju osigurala je sredstva za sufinanciranje i iz ostalih izvora.

Prijavitelji na Javni poziv mogu imati partnere u organizaciji športske manifestacije. Prihvatljivi partner može biti udruga ili trgovačko društvo koji obavljaju djelatnost organiziranja i vođenja športskih natjecanja sukladno Zakonu o sportu.

Partneri moraju na odgovarajući način zadovoljiti sve uvjete prihvatljivosti koji vrijede za prijavitelja navedene pod točkom 4. Javnog poziva. Prijavitelj i partner prijavi trebaju priložiti popunjenu, potpisom odgovorne osobe te pečatom ovjerenu izjavu o partnerstvu.

Pravo prijave na Javni poziv nemaju:

* ogranci, podružnice i slični ustrojbeni oblici udruga koji nisu registrirani sukladno Zakonu o udrugama i Zakonu o sportu;
* udruge koje nisu uskladile statute sukladno članku 55. stavku 1. Zakona o udrugama;
* udruge koje nisu upisane u Registar neprofitnih organizacija;
* udruge koje nisu upisane u Registar sportskih djelatnosti;
* udruge koje su nenamjenski trošile prethodno dodijeljena sredstva iz državnoga proračuna (nemaju pravo prijave sljedeće dvije godine, računajući od godine u kojoj su provodile program/projekt);
* udruge koje su u stečaju;
* udruge koje nisu ispunile obveze vezane uz plaćanje doprinosa ili poreza;
* udruge čiji je jedan od osnivača politička stranka;
* udruge u čijem sastavu je odgovorna osoba prijavitelj protiv koje se vodi kazneni postupak.

Smatraju se neprihvatljivim i neće se razmatrati zahtjevi prijavitelja:

* koji su usmjereni na političke ili religijske ciljeve/ili aktivnosti;
* čije je financiranje predviđeno Državnim proračunom Republike Hrvatske i koji se u cijelosti mogu financirati prema posebnim propisima (npr. Zakonom o sportu i dr.);
* koji su usmjereni isključivo na zadovoljavanje temeljnih potreba poslovanja prijavitelja/partnera (npr. kupnja opreme, troškovi redovitog poslovanja);
* čija je jedina svrha osobna korist članova/članica prijavitelja/partnera.

Športske manifestacije se mogu provoditi isključivo na području Republike Hrvatske.

Prijavitelj treba imati planirane i druge izvore financiranja (najmanje u iznosu od 20% od ukupno planiranog troška za organizaciju športske manifestacije) koji će djelomično osigurati održivost provođenja športske manifestacije.

Prijavitelj koji prijavljuje športsku manifestaciju odgovoran je za njezinu provedbu sukladno potpisanom ugovoru te za izvješćivanje prema Središnjem državnom uredu.

**5. Prihvatljivi troškovi koji će se sufinancirati Javnim pozivom**

Sredstvima Javnog poziva smiju se sufinancirati samo stvarni i prihvatljivi troškovi nastali tijekom organizacije športske manifestacije.

Prilikom ocjenjivanja kvalitete prijave športske manifestacije ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova. Provjera prihvatljivosti troškova može dovesti do traženja pojašnjenja i može navesti Središnji državni ured na nametanje izmjene ili smanjenja iznosa kako bi se riješile takve pogreške ili netočnosti. Iznos odobrenih sredstava, uslijed tih ispravaka, ne može se povećati. Obveza je i neposredan interes udruge prijavitelja športske manifestacije pružiti realističan i ekonomičan proračun projekta.

Troškovi partnera koji sudjeluju u organizaciji športske manifestacije smatraju se opravdanim na isti način kao i troškovi samog prijavitelja.

Prihvatljivi troškovi športske manifestacije po stavkama su:

* plaće koje se isplaćuju na temelju sklopljenog ugovora o radu na određeno vrijeme za trajanja organizacije športske manifestacije;
* naknade (honorari) koji se isplaćuju na temelju sklopljenog ugovora o djelu za osobe angažirane na projektu organizacije športske manifestacije;
* troškovi smještaja i prehrane športaša i službenog osoblja;
* putni troškovi službenog osoblja uključenog u organizaciju športske manifestacije;
* troškovi organiziranog prijevoza športaša i službenog osoblja za vrijeme održavanja športske manifestacije u Republici Hrvatskoj (npr. prijevoz od mjesta smještaja do mjesta održavanja športske manifestacije);
* najam opreme (audio i vizualne tehnike, pozornice, tribine i dr.);
* nabava športske opreme i pomagala koji su nužni za održavanje športske manifestacije;
* usluge zaštitarske službe;
* diplome, pehari, medalje i sl.

**6. Neprihvatljivi troškovi športske manifestacije**

Neprihvatljivim troškovima smatra se:

* kupnja nekretnina (objekata i zemljišta) i prijevoznih sredstava;
* troškovi uobičajenog poslovanja prijavitelja/partnera (plaće i ostala primanja zaposlenika koji nisu zaposleni temeljem sklopljenog ugovora o radu na određeno vrijeme za trajanja športske manifestacije, njihovi troškovi prijevoza i putovanja, pokriće gubitaka, poreze i doprinose, kamate na kredite, carinske i uvozne pristojbe ili bilo koje druge naknade);
* najam prostora za održavanje događaja (športskog objekta, športske dvorane, bazena i dr.);
* putni troškovi športaša;
* izrada studija, elaborata, projektne i druge dokumentacije;
* izrada promotivnih i informativnih materijala (prospekti, karte, CD, DVD, filmovi, grafičko oblikovanje i izrada oglasa i drugih promotivnih alata i dr.);
* troškovi čije je financiranje predviđeno Državnim proračunom Republike Hrvatske i koji se u cijelosti mogu financirati prema posebnim propisima (npr. Zakonom o sportu, Zakon o regionalnoj (područnoj) i lokalnoj samoupravi itd.);
* svi drugi troškovi koji nisu vezani uz realizaciju i ciljeve prijavljene športske manifestacije, a čija je jedina svrha osobna korist članova/članica prijavitelja/partnera;
* troškovi koji su usmjereni na političke ili religijske ciljeve/ili aktivnosti.

Javnim pozivom ne mogu se sufinancirati redovna natjecanja na lokalnoj, regionalnoj i nacionalnoj razini poput prvenstava i kupova u nadležnosti nacionalnih športskih saveza te saveza pripadajućeg športa na razini jedinica lokalne i područne (regionalne) samouprave sukladno Zakonu o sportu, osim u slučaju kada su navedena natjecanja sastavni dio velike športske manifestacije iz ovog Javnog poziva.

**7. Pravila vidljivosti pri provedbi športske manifestacije**

Korisnik mora osigurati vidljivost sufinanciranja športske manifestacije od strane Središnjeg državnog ureda na način da na vidljivom mjestu istakne logotip i naziv Središnjeg državnog ureda. Logotip Središnjeg državnog ureda dostavit će se korisniku na njegov zahtjev.

**8. Obavezna i neobavezna dokumentacija za prijavu športske manifestacije**

Obavezna dokumentacija za prijavu športske manifestacije u **elektroničkom obliku** je:

1. popunjen obrazac za prijavu športske manifestacije u .xls formatu (na propisanom obrascu objavljenom na mrežnoj stranici Središnjeg državnog ureda).

Obavezna dokumentacija za prijavu športske manifestacije u **tiskanom obliku** je:

1. popunjen, potpisan i ovjeren Obrazac za prijavu športske manifestacije (na propisanom obrascu objavljenom na mrežnoj stranici Središnjeg državnog ureda koji se sastoji od Obrasca opisa športske manifestacije i Obrasca proračuna športske manifestacije);
2. preslika izvatka iz Registra sportskih djelatnosti, koji nije stariji od tri (3) mjeseca od dana prijave na Javni poziv **(dostaviti i za partnersku organizaciju);**
3. preslika važećeg statuta udruge i dokaz (dopis) da je statut predan na ovjeru nadležnom uredu državne uprave u županiji, odnosno gradskom uredu Grada Zagreba nadležnom za poslove opće uprave radi usklađivanja statuta sa Zakonom o udrugama (samo za udruge koje su predale zahtjev za usklađivanjem statuta sa Zakonom o udrugama, ali je njihov zahtjev još uvijek u obradi) **(dostaviti i za partnersku organizaciju - udrugu)**;
4. dokaz o sufinanciranju športske manifestacije od strane jedinica lokalne ili područne (regionalne) samouprave ili nekih drugih izvora sufinanciranja (preslika odluke, ugovora, izjave, pisma namjere o sufinanciranju, izjave o sufinanciranju vlastitim sredstvima itd.);
5. Obrazac Izjave o financiranim projektima udruge iz javnih izvora;
6. Obrazac Izjave o partnerstvu (ukoliko partnerstvo postoji) – obavezno potpisan i ovjeren od strane nositelja športske manifestacije i partnera. Potrebno je priložiti onoliko obrazaca koliko ima partnera koji sudjeluju u organizaciji športske manifestacije.

Neobavezna dokumentacija za prijavu športske manifestacije u tiskanom obliku je:

* pisma namjere koja potvrđuju i objašnjavaju suradnju prijavitelja s lokalnim ustanovama, organizacijama, stručnim institucijama, udrugama i/ili savezima te s jedinicom lokalne i područne (regionalne) samouprave u organizaciji prijavljene športske manifestacije;
* preporuka (primjerice lokalne ili područne (regionalne) samouprave, institucije) o dosadašnjoj uspješnoj suradnji u organizaciji športske manifestacije;
* zapisi, publikacije, novinski članci te drugi materijali koji prikazuju rad udruge i izravno su povezani s prijavljenom športskom manifestacijom.

Dodatna dokumentacija koja se u tiskanom obliku dostavlja prije potpisivanja ugovora je:

1. popunjen, potpisan i ovjeren Obrazac izjave o nepostojanju dvostrukog financiranja (na propisanom obrascu objavljenom na mrežnoj stranici Središnjeg državnog ureda);
2. solemnizirana bjanko zadužnica na iznos odobrenih sredstava;
3. uvjerenje nadležnog suda da se protiv odgovorne osobe prijavitelja ne vodi kazneni postupak koje nije starije od šest (6) mjeseci od dana potpisivanja ugovora (dostavlja se za osobu ovlaštenu za zastupanje udruge);
4. potvrda Porezne uprave o stanju duga po osnovi javnih davanja o kojima službenu evidenciju vodi Porezna uprava, a koja nije starija od 30 dana od dana potpisivanja ugovora (**dostavlja i partnerska organizacija**);
5. ukoliko je športska manifestacija usmjerena na djecu kao sudionike športske manifestacije, potrebno je dostaviti dodatnu dokumentaciju za osobe koje će tijekom organizacije športske manifestacije biti u kontaktu s djecom **(dostavlja i partnerska organizacija)**:

- presliku uvjerenja da se protiv osobe koja će biti u kontaktu s djecom ne vodi kazneni

postupak koje nije starije od 6. mjeseci;

- ispunjen i potpisan obrazac Izjave o suglasnosti za uvid u kaznenu evidenciju u dva

originalna primjerka;

- presliku osobne iskaznice ili putovnice.

Dokumenti dostavljeni u elektroničkom obliku sadržajno moraju biti istovjetni dokumentima dostavljenim u tiskanom obliku.

Svu dokumentaciju potrebno je označiti i složiti prema rednim brojevima kojima je označena u dokumentu „Popis priloga koje je potrebno priložiti uz prijavu“.

**9. Obrazac za prijavu športske manifestacije**

Obrazac za prijavu športske manifestacije, koji je dio obavezne dokumentacije, moguće je preuzeti u elektroničkom obliku. Sastoji se od obrasca opisa športske manifestacije i obrasca proračuna športske manifestacije koja se predlaže za sufinanciranje.

Kako bi Obrazac bio pravilno popunjen potrebno je:

* ispuniti obrazac elektronički (rukom popunjeni obrasci neće se razmatrati);
* tražene podatke (sva žuta polja) ispuniti elektronički i na hrvatskom jeziku;
* ispisati obrazac, potpisati ga, ovjeriti i dostaviti poštom i u elektroničkom obliku (obrazac dostavljen u elektroničkom obliku ne treba biti potpisan i ovjeren).

Ukoliko u Obrascu opisa športske manifestacije prilikom popunjavanja nemate dovoljno mjesta za unos predviđenog teksta, u Napomenama (točka 2. navedenog obrasca) navedite redni broj podatka za koji je potreban dodatni unos teksta te tekst dostavite kao privitak Obrascu u .doc ili. pdf. formatu (navedeno se posebno odnosi na točku 2.22. – detaljan opis športske manifestacije).

Obrazac proračuna športske manifestacije pripremljen je u .xls formatu te sadrži formule koje same zbrajaju iznose unesene u pojedinu kategoriju troškova te konačne iznose svih troškova. Zbog tih formula niste u mogućnosti samostalno dodavati retke u pojedinim kategorijama troškova. Ako budete imali potrebu za povećanjem broja redaka, molimo Vas da se za upute obratite na e-adresu vsm-javnipoziv@sdus.hr.

Prihvatljivi troškovi organizacije športske manifestacije navedeni u Obrascu proračuna športske manifestacije koju će sufinancirati Središnji državni ured smiju biti isključivo oni koji su navedeni u točci 5. Uputa za prijavitelje.

**10. Datum objave Javnog poziva i rok za podnošenje prijave**

Javni poziv otvoren je s danom objave na mrežnoj stranici Središnjeg državnog ureda (<http://www.sdus.hr>) 21. prosinca 2017. godine, a završava 30. rujna 2018. godine ili s danom objave o iskorištenosti predviđenih sredstava namijenjenih predmetu ovog Javnog poziva, ovisno koji uvjet prije nastupi. Središnji državni ured će na svojim mrežnim stranicama izvijestiti zainteresirane korisnike kada su sva sredstva iskorištena, nakon čega se Javni poziv zatvara.

Smatrat će se da je prijava dostavljena poštom u roku ako je na poštanskom žigu razvidno da je zaprimljena u pošti do kraja datuma koji je naznačen kao rok za prijavu na Javni poziv. U slučaju da je prijava dostavljena osobno u pisarnicu, prijavitelju će biti izdana potvrda o točnom vremenu primitka pošiljke (radno vrijeme pisarnice je radnim danom od 8:00 do 16:00 sati).

Sve prijave koje budu poslane izvan roka neće biti uzete u razmatranje.

Obrasci za prijavu s detaljnim uputama za prijavitelje nalaze se na mrežnoj stranici Središnjeg državnog ureda: <http://www.sdus.hr>.

**11. Adresa i načini dostave prijave športske manifestacije**

Obavezne obrasce i propisanu dokumentaciju potrebno je poslati u tiskanom obliku (jedan izvornik) i elektroničkom obliku (samo Obrazac za prijavu športske manifestacije).

Kompletnu propisanu dokumentaciju u tiskanom obliku potrebno je dostaviti preporučenom poštom, dostavom ili osobno (predaja u pisarnici radnim danom od 8:00 do 16:00 sati) na adresu:

Središnji državni ured za šport, Savska cesta 28/1, 10 000 Zagreb.

Na vanjskom dijelu omotnice potrebno je istaknuti puni naziv i adresu prijavitelja s napomenom:

Javni poziv za sufinanciranje organizacije velikih športskih manifestacija u 2018. godini, **ZA JAVNI POZIV - NE OTVARAJ.**

Propisana dokumentacija u elektroničkom obliku dostavlja se e-poštom na vsm-javnipoziv@sdus.hr s e-adrese udruge prijavitelja.

Prijave koje nisu dostavljene na navedeni način neće biti uzete u razmatranje.

**12. Rokovi i način za postavljanje pitanja**

Sva pitanja vezana uz Javni poziv mogu se postaviti isključivo elektroničkim putem, slanjem upita e-poštom na sljedeću e-adresu: vsm-javnipoziv@sdus.hr.

Odgovori na pojedine upite u najkraćemu mogućem roku, bit će poslani izravno na adresu s koje je pitanje postavljeno. Odgovori na najčešće postavljena pitanja bit će objavljeni na mrežnoj stranici Središnjeg državnog ureda: [www.sdus.hr](http://www.sdus.hr).

U svrhu osiguravanja ravnopravnosti svih potencijalnih prijavitelja, Središnji državni ured ne može davati prethodna mišljenja o prihvatljivosti prijavitelja, aktivnosti ili troškova navedenih u prijavi.

**13. Postupak administrativne provjere i rokovi za podnošenje prigovora**

Postupak administrativne provjere provodi **Povjerenstvo za otvaranje prijava i provjeru ispunjavanja propisanih uvjeta** Javnog poziva (u daljnjem tekstu: Povjerenstvo za otvaranje prijava i provjeru ispunjavanja propisanih uvjeta) koje imenuje državna tajnica Središnjeg državnog ureda, a njegov rad uređuje se poslovnikom. Članovi povjerenstva ne smiju biti u sukobu interesa, o čemu moraju potpisati posebnu izjavu. O svim pristiglim prijavama bit će vođen zapisnik. Sve prijave se urudžbiraju, a osoba zadužena za praćenje prijava na Javni poziv vodit će posebnu evidenciju. Povjerenstvo za otvaranje prijava i provjeru ispunjavanja propisanih uvjeta Javnog poziva obavlja uvid u dostavljenu dokumentaciju i o tome vodi evidenciju na posebnom obrascu. Vlastitim potpisima, navedeno Povjerenstvo jamči točnost utvrđenih podataka i dostavljenost dokumentacije.

Ukoliko prijave imaju manje nedostatke koji ne utječu na sadržaj bitan za ocjenjivanje prijave, Povjerenstvo za otvaranje prijava i provjeru propisanih uvjeta Javnog poziva ima mogućnost zatražiti naknadno dopunjavanje odnosno ispravljanje prijave s potrebnim podacima ili prilozima. U navedenom slučaju, prijavitelji su dužni učiniti traženo u roku od tri (3) radna dana od dana zaprimanja obavijesti o uočenim nedostacima.

Prijave koje ne udovoljavaju propisanim uvjetima Javnog poziva neće se uzeti u daljnje razmatranje i ocjenjivanje, o čemu će prijavitelji biti obaviješteni pisanom obavijesti u roku od osam (8) radnih dana od dana usvajanja zapisnika Povjerenstva za otvaranje prijava i provjeru ispunjavanja propisanih uvjeta, s naznakom razloga zbog kojih prijava ne zadovoljava propisane uvjete Javnog poziva.

Prijavitelji koji nisu zadovoljili propisane uvjete Javnog poziva mogu uložiti prigovor u roku od osam (8) radnih dana od dana primitka obavijesti. Prigovor se može poslati poštom ili putem elektroničke pošte na vsm-javnipoziv@sdus.hr. O prigovoru odlučuje državna tajnica Središnjeg državnog ureda na prijedlog Povjerenstva za rješavanje prigovora na Javni poziv za sufinanciranje velikih športskih manifestacija u 2018. godini u roku od 15 dana od dana zaprimanja prigovora. Prigovor ne odgađa izvršenje navedenih odluka i provedbu Javnog poziva.

Kako bi prijava na Javni poziv zadovoljila propisane uvjete te bila proslijeđena u daljnju proceduru mora zadovoljiti sve relevantne uvjete navedene u Obrascu za utvrđivanje propisanih uvjeta prijave na Javni poziv za sufinanciranje velikih športskih manifestacija u 2018. godini (Obrazac je objavljen na mrežnoj stranici Središnjeg državnog ureda).

**14. Postupak stručne ocjene kvalitete športske manifestacije**

**Povjerenstvo za ocjenjivanje** prijavljenih športskih manifestacija za sufinanciranje u 2018. godini (u daljnjem tekstu: Povjerenstvo za ocjenjivanje) daje ocjenu kvalitete športskih manifestacija. Povjerenstvo za ocjenjivanje imenuje državna tajnica Središnjeg državnog ureda za šport, a rad Povjerenstva uređuje se posebnim poslovnikom. Članovi povjerenstva ne smiju biti u sukobu interesa, o čemu moraju potpisati posebnu izjavu. Povjerenstvo za ocjenjivanje ocjenjuje samo športske manifestacije koje su udovoljile propisanim uvjetima Javnog poziva.

Prilikom ocjenjivanja prijavljenih športskih manifestacija Povjerenstvo za ocjenjivanje će razmatrati sljedeće tematske kriterije za vrednovanje prijavljene športske manifestacije:

1. Racionalnost u planiranju troškova organizacije športske manifestacije
2. Reference prijavitelja organizacije, u smislu jamstva uspješne pripreme i provedbe športske manifestacije
3. Doprinos športske manifestacije sadržajem, ciljevima, brojem sudionika i važnošću za razvoj i promicanje športa i međunarodnog ugleda Republike Hrvatske
4. Ima li športska manifestacija tradicijsko, humanitarno ili edukativno značenje
5. Značaj športske manifestacije, u smislu rezultatskog napredovanja hrvatskih športaša
6. Utjecaj športske manifestacije na turističku ponudu u Republici Hrvatskoj
7. Značaj organiziranja športske manifestacije na međunarodnoj razini
8. Uključenost volontera u organizaciju i provedbu športske manifestacije
9. Medijska pokrivenost športske manifestacije
10. Sudjelovanje drugih subjekata javnog i /ili privatnog sektora (općina, grad, županija i gospodarski /ili drugi subjekt) u organiziranju športske manifestacije.

Obrazac za procjenu kvalitete/vrijednosti športske manifestacije priložen je uz objavljenu dokumentaciju potrebnu za prijavu na Javni poziv.

Povjerenstvo za ocjenjivanje daje prijedlog za odobravanje financijskih sredstava samo za one športske manifestacije koje su ocijenjene s najmanje 60% maksimalnog broja bodova, a odluku o dodjeli financijskih sredstva za prijavu organizacije športske manifestacije iz Državnog proračuna Republike Hrvatske za 2018. godinu, uzimajući u obzir sve činjenice donosi Državna tajnica Središnjeg državnog ureda.

Svi prijavitelji čije su prijave ušle u postupak procjene bit će obaviješteni o donesenoj odluci o sufinanciranju športske manifestacije u sklopu Javnog poziva, a rezultati će biti objavljeni na mrežnoj stranici Središnjeg državnog ureda: <http://www.sdus.hr>.

**15. Rokovi i način podnošenja prigovora na odluku o sufinanciranju športske manifestacije**

Svi prijavitelji čije športske manifestacije nisu prihvaćene za sufinanciranje bit će obaviješteni u roku od osam (8) radnih dana od dana objave odluke na mrežnoj stranici Središnjeg državnog ureda http://www.sdus.hr kao i o razlozima nefinanciranja njihovih športskih manifestacija. Prijavitelji čije športske manifestacije nisu prihvaćene za sufinanciranje mogu uložiti prigovor Središnjem državnom uredu u roku od osam (8) radnih dana od dana primitka pisane obavijesti o razlozima neprihvaćanja prijavljene športske manifestacije. Prigovor se može poslati poštom ili putem elektroničke pošte na vsm-javnipoziv@sdus.hr. O prigovoru odlučuje državna tajnica Središnjeg državnog ureda na prijedlog Povjerenstva za rješavanje prigovora na Javni poziv u roku od 15 dana od zaprimanja prigovora. Prigovor ne odgađa izvršenje odluke i daljnju provedbu postupka javnog poziva.

**16. Dostava dodatne dokumentacije, postupak ugovaranja i povrat isplaćenih sredstava**

Kako bi se izbjegli dodatni nepotrebni troškovi pri prijavi na Javni poziv, Središnji državni ured tražit će dodatnu dokumentaciju isključivo od onih prijavitelja koji su udovoljili propisane uvjete Javnog poziva. Dodatna dokumentacija navedena je u točki 8. ovih Uputa.

Ukoliko se provjerom dodatne dokumentacije ustanovi da neki od prijavitelja ne ispunjava tražene uvjete Javnog poziva, njegova prijava neće biti razmatrana za postupak ugovaranja.

Prije konačnog potpisivanja ugovora s korisnikom sredstava, a temeljem procjene Povjerenstva za ocjenjivanje, Središnji državni ured može tražiti reviziju obrasca proračuna kako bi procijenjeni troškovi odgovarali realnim troškovima u odnosu na predložene aktivnosti.

U slučaju da se donese odluka o odobravanju samo dijela ukupno zatraženih sredstava ili promjene određenih stavki u proračunu, Središnji državni ured će pripremiti izmijenjene obrasce proračuna i to prije potpisivanja ugovora, kako bi se nova specifikacija troškova mogla dogovoriti i priložiti Ugovoru.

Ugovore o sufinanciranju športske manifestacije prijavitelji su obvezni potpisati najkasnije 30 dana nakon objave odluke o sufinanciranju športske manifestacije temeljem Javnog poziva na mrežnoj stranici Središnjeg državnog ureda.

Prijavitelj s kojim Središnji državni ured sklopi ugovor o sufinanciranju obvezuje se da neće sudjelovati u izbornoj ili drugoj promidžbi političke stranke, koalicije ili kandidata te neće davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata tijekom trajanja ugovora.

Po sklapanju ugovora, odobreni iznosi isplatiti će se jednokratno na broj žiro računa prijavitelja, ovisno o raspoloživosti sredstava u trenutku isplate, a nakon što prijavitelj priloži bjanko zadužnicu solemniziranu kod javnog bilježnika na odobreni iznos.

Središnji državni ured zatražit će povrat uplaćenih sredstava u slučaju ako prijavitelj nenamjenski potroši odobrena financijska sredstva ili ako na drugi način krši obveze proizašle iz ugovora. Za svaku prenamjenu sredstava dodijeljenih od strane Središnjeg državnog ureda, sukladno ugovoru, potrebna je suglasnost Središnjeg državnog ureda. Zahtjev za suglasnost podnosi se tako da se ponovo popuni Obrazac za prijavu športske manifestacije, najkasnije do završetka športske manifestacije.

**17. Postupak izvještavanja i praćenja provedbe športske manifestacije**

Nakon provedene športske manifestacije prijavitelj je dužan dostaviti izvješće o provedenoj športskoj manifestaciji na propisanim obrascima (Obrazac opisnog izvješća o provedenoj organizaciji športske manifestacije i Obrazac financijskog izvješća o provedenoj organizaciji športske manifestacije).

Obrazac opisnog izvješća o provedenoj športskoj manifestaciji sadrži osnovne podatke o prijavitelju športske manifestacije te detaljno izvješće o provedenoj športskoj manifestaciji. Popunjen, potpisan i ovjeren obrazac potrebno je dostaviti u rokovima navedenima u ugovoru o sufinanciranju koji korisnik potpisuje sa Središnjim državnim uredom. Sve stavke provedbe moraju biti u skladu s Obrascem financijskog izvješća i Obrascem proračuna športske manifestacije.

U Obrazac financijskog izvješća o provedenoj organizaciji športske manifestacije potrebno je upisati sve troškove organizacije športske manifestacije koje je sufinancirao Središnji državni ured i koji se odnose na provedenu športsku manifestaciju te sve troškove koji su sufinancirani iz ostalih izvora. Uz obrazac treba biti dostavljena odgovarajuća dokumentacija kojom se pravdaju troškovi financirani iz izvora Središnjeg državnog ureda. Svaki navedeni trošak mora biti opravdan računima uz koje se nalaze preslike izvatka o promjenama i stanju na transakcijskom računu za bezgotovinska plaćanja te preslikama računa i isplatnica iz blagajne te blagajničkih izvješća za gotovinska plaćanja, koji se kao privitak dostavljaju uz Obrazac. Svaki račun mora biti jasno označen odgovarajućim rednim brojem te **složen po redu po troškovima** kako je prikazano u Obrascu financijskog izvješća. Uz financijsko izvješće korisnik je dužan dostaviti i sačinjen elaborat o ekonomskoj isplativosti/učinkovitosti provedene športske manifestacije.

U Obrascu financijskog izvješća potrebno je popuniti polja označena žutom bojom. Popunjen, potpisan i ovjeren Obrazac potrebno je dostaviti u rokovima navedenima u ugovoru o sufinanciranju koji korisnik potpisuje sa Središnjim državnim uredom na e-adresu vsm-javnipoziv@sdus.hr (nije potreban potpis i ovjera) u .xls formatu i poštom na adresu Središnjeg državnog ureda (potpisan i ovjeren).

Središnji državni ured, prema potrebi će organizirati stručno praćenje provedbe športskih manifestacija sufinanciranih na temelju Javnog poziva, sukladno Ugovoru o sufinanciranju.